Kwêla-klag van die hand gewysDie video volg onderaan die berig. ŉ Klag oor ŉ insetsel op die kykNET-program, Kwêla, was nie onstellend genoeg vir die Uitsaaiklagtekommissie (UKKSA) om te ondersoek nie. Die kommissie het Maandag in sy uitspraak gesê die insetsel, wat gewys het hoe ŉ seun se penis in sy broek se ritssluiter vassit, is ná 20:00 in die aand vertoon. Intekenaars is aanhoudend deur Multichoice ingelig dat ouers daarvan bewus moet wees dat hulle nie kinders moet toelaat om programme ná 20:00 in die aand te kyk nie. ŉ Klaagster het die video as “onder die belt” en vernederend vir die seun beskryf. “As ŉ ma van twee jong dogters (onderskeidelik ses en sewe jaar oud) was ek uiters ongemaklik om te verduidelik wat op die televisie gebeur,” het die klaagster gesê. “Ek is nie preuts nie, maar beskou dit glad nie as snaaks nie. Ek voel jammer vir die seun wat nou sy vriende by die skool in die oë moet kyk nadat sy vernedering op televisie uitgesaai is.” ŉ Ander klaer het gesê ŉ familieprogram soos Kwêla moet versigtig wees wat hy uitsaai. “Duidelik was daar geen poging aangewend om die pornografiese materiaal te verbloem of weg te steek nie.” kykNET het reageer en gesê die seun se ouers het in ŉ e-pos gesê hy is nou “beroemd” by die skool en hy is tevrede. “Kwêla het besluit om die video te gebruik omdat dit onskuldig en snaaks is,” het kykNET gesê. “Die ouers het self die video met die toestemming van hul seun ingeskryf.” Die 10-jarige seun se insetsel het die derde meeste stemme gekry vir sy pynlike oomblik en hy het ŉ 4×4 Echo-opslaankaravaan ter waarde van R125 000 vir sy ouers gewen. Die UKKSA het gesê dit word bevraagteken of die seun se vrees en vernedering uitgebuit moes word, maar het uit ŉ volwasse perspektief besluit dat die insetsel ŉ toneel gewys het wat in die samelewing verdra kan word. “Ons grondwetlike hof het beslis dat dit wat aanstootlik is vir die moraliteit van ŉ individu of groep nie noodwendig as ŉ beperking tot vryheid van uitdrukking kan optree nie,” het die UKKSA gesê. “Ons het besluit dat, indien die UKKSA sou optree deur ŉ waarskuwing uit te reik, dit dalk mag voorkom as ŉ tipe sensuur, wat afstootlik is vir enige samelewing wat gebou is op die beginsel van vryheid van keuse.” Die klag is van die hand gewys, maar indien die uitsaaier ŉ mondelingse waarskuwing wil bied voordat die insetsel weer uitgesaai word, staan dit hom vry om dit te doen, het die UKKSA bygevoeg.